Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2062/94 του Συμβουλίου σχετικά με την ίδρυση Ευρωπαϊκού Οργανισμού για την Ασφάλεια και την Υγεία στην Εργασία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγη

Ο Ευρωπαϊκός Οργανισμός για την Ασφάλεια και την Υγεία στην Εργασία, εφεξής καλούμενος «Οργανισμός», ιδρύθηκε το 1994 με τον κανονισμό (ΕΚ) αριθ. 2062/94 [1] του Συμβουλίου στο Μπιλμπάο της Ισπανίας και ανέλαβε πλήρως τα καθήκοντά του το 1996.

[1] ΕΕ L 216 της 20.8.1994.

Τα κύρια καθήκοντα του Οργανισμού είναι η συλλογή και η διάδοση τεχνικών, επιστημονικών και οικονομικών πληροφοριών στα κράτη μέλη προς όφελος των κοινοτικών υπηρεσιών, των κρατών μελών και των ενδιαφερόμενων κύκλων, η προαγωγή και υποστήριξη της συνεργασίας και της ανταλλαγής πληροφοριών και εμπειριών μεταξύ κρατών μελών και ειδικότερα η παροχή στην Επιτροπή των πληροφοριών που της είναι αναγκαίες για την εκπλήρωση των καθηκόντων προσδιορισμού, προπαρασκευής και αξιολόγησης της νομοθεσίας και των μέτρων σε αυτό τον τομέα, όσον αφορά τις επιπτώσεις της νομοθεσίας στις επιχειρήσεις και ιδίως στις ΜΜΕ.

Όπως προβλέπεται στον κανονισμό, ο Οργανισμός έχει συστήσει ένα δίκτυο πληροφοριών, συνεργαζόμενος στενά με τις αρμόδιες εθνικές αρχές και τα ερευνητικά κέντρα των κρατών μελών που έχουν οριστεί για το συντονισμό και τη διαβίβαση των πληροφοριών προς και από τον Οργανισμό. Το δίκτυο έχει επεκταθεί και στις χώρες ΕΖΕΣ, καθώς και στις υπό ένταξη χώρες και στις υποψήφιες χώρες.

2. Πλαισιο

Το άρθρο 23 του ισχύοντος κανονισμού αναθέτει στην Επιτροπή να υποβάλει έκθεση, το αργότερο εντός πέντε ετών από την έναρξη ισχύος του κανονισμού, ενδεχομένως συνοδευόμενη από σχετική πρόταση βάσει της οποίας, ύστερα από διαβούλευση με το Ευρωπαϊκό Κοινοβούλιο, το Συμβούλιο θα επανεξετάσει τον κανονισμό και τα νέα καθήκοντα του Οργανισμού εφόσον είναι αναγκαία. Το 2001 η Επιτροπή υπέβαλε έκθεση προόδου [2] στο Συμβούλιο με βάση τις αντικειμενικές πληροφορίες που ήταν διαθέσιμες μέχρι τότε. Στο μεταξύ, διενεργήθηκε εξωτερική αξιολόγηση και στο πλαίσιό της ζητήθηκε η άποψη όλων των ενδιαφερομένων. Η ανακοίνωση της Επιτροπής σχετικά με την αξιολόγηση του Ευρωπαϊκού Οργανισμού για την Ασφάλεια και την Υγεία στην Εργασία που συνοδεύει την παρούσα πρόταση εξυπηρετεί το σκοπό της έκθεσης που απαιτείται με το άρθρο 23 του κανονισμού. Η ακόλουθη πρόταση για τροποποίηση του κανονισμού 2062/94 ανταποκρίνεται στην πρόσκληση του Συμβουλίου για υποβολή, ενδεχομένως, σχετικής πρότασης.

[2] COM(2001)163, Ανακοίνωση της Επιτροπής προς το Συμβούλιο σχετικά με την έκθεση της Επιτροπής όσον αφορά τον Ευρωπαϊκό Οργανισμό για την υγεία και την ασφάλεια στην εργασία.

3. Αιτιολογηση της προτασησ της Επιτροπήσ

Ο Ευρωπαϊκός Οργανισμός για την Ασφάλεια και την Υγεία στην Εργασία αποτελεί σημαντικό μέσο που είναι διαθέσιμο για να συνεπικουρεί τα θεσμικά όργανα της ΕΕ, τα κράτη μέλη και άλλα ενδιαφερόμενα μέρη σε αυτό τον τομέα πολιτικής. Από τότε που ιδρύθηκε έχει παράσχει στην Επιτροπή πολύτιμα δεδομένα προκειμένου να τη βοηθήσει στην εκπλήρωση των υποχρεώσεών της. Επί πλέον, από το 1998, διοργανώνει την ετήσια ευρωπαϊκή εβδομάδα για την υγεία και την ασφάλεια σε ευρωπαϊκό και εθνικό επίπεδο, μια σημαντική εκστρατεία ευαισθητοποίησης που ανήκε προηγουμένως στην αρμοδιότητα της Επιτροπής. Από το 2000 ο Οργανισμός έχει αναλάβει ένα ειδικό πρόγραμμα για την υποστήριξη των ΜΜΕ, το οποίο βασίζεται σε πρωτοβουλία του Ευρωπαϊκού Κοινοβουλίου. Ο Οργανισμός αναπτύχθηκε μετά την ίδρυσή του και αύξησε το προσωπικό του από 15 υπαλλήλους το 1997 σε 45 το 2003.

Σε αυτό το πλαίσιο, η νέα κοινοτική στρατηγική υγείας και ασφάλειας στην εργασία [3] («κοινοτική στρατηγική») αναθέτει στον Οργανισμό σημαντικό ρόλο σε θέματα σχετικά με την ευαισθητοποίηση και την πρόληψη κινδύνων. Κατόπιν αυτού, ο Οργανισμός κλήθηκε από την Επιτροπή και το Ευρωπαϊκό Κοινοβούλιο να προσαρμόσει το ετήσιο και το μεσοπρόθεσμο πρόγραμμά του σύμφωνα με τις προτεραιότητες της κοινοτικής στρατηγικής. Το ισχύον τετραετές κυλιόμενο πρόγραμμα είναι ευθυγραμμισμένο με την κοινοτική στρατηγική.

[3] Ανακοίνωση της Επιτροπής COM(2002)118 τελικό οσαρμογή στις αλλαγές της εργασίας και της κοινωνίας: μια νέα κοινοτική στρατηγική υγείας και ασφάλειας 2002-2006.

Σύμφωνα με τον ισχύοντα κανονισμό, ο Οργανισμός διαθέτει τριμερές διοικητικό συμβούλιο αποτελούμενο από εθνικούς εκπροσώπους των κυβερνήσεων, των οργανώσεων των εργοδοτών και των οργανώσεων των εργαζομένων (45 μέλη) και εκπροσώπους της Επιτροπής (3 εκπρόσωποι). Η εθνική και τριμερής σύνθεση του διοικητικού συμβουλίου του Οργανισμού είναι κοινό γνώρισμα που χαρακτηρίζει και άλλους δύο αποκεντρωμένους οργανισμούς, το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας, στο Δουβλίνο (Ιρλανδία), και το Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), στη Θεσσαλονίκη (Ελλάδα). Οι οργανώσεις των εργοδοτών και των εργαζομένων σε ευρωπαϊκό επίπεδο έχουν στο ΔΣ από έναν παρατηρητή η καθεμία. Ο διευθυντής είναι ο νόμιμος εκπρόσωπος του Οργανισμού και είναι αρμόδιος για την εκπόνηση και εφαρμογή των αποφάσεων του ΔΣ και για την τρέχουσα διοίκηση της υπηρεσίας.

Το ΔΣ συνεδριάζει δύο φορές ετησίως με σκοπό τη λήψη αποφάσεων για το πρόγραμμα εργασίας και τον προϋπολογισμό, ενώ το προεδρείο του, σύμφωνα με τον εσωτερικό κανονισμό, λαμβάνει επείγοντα και απαραίτητα μέτρα στα διαστήματα που μεσολαβούν μεταξύ των συνεδριάσεων του ΔΣ και εξασφαλίζει την κατάλληλη προετοιμασία των εν λόγω συνεδριάσεων. Εντούτοις, το ΔΣ είναι πάντοτε επιφορτισμένο με μια σειρά από βραδυκίνητα και χρονοβόρα διοικητικά ζητήματα, τα οποία δεν αφήνουν επαρκή περιθώρια για σημαντικότερες στρατηγικές διαβουλεύσεις σχετικά με τη λειτουργία και το ρόλο του Οργανισμού. Έχοντας υπόψη ότι λόγω της διεύρυνσης τα μέλη του ΔΣ θα αυξηθούν από 48 σε 78 από το Μάιο του 2004, είναι σημαντικό να εξασφαλιστεί ότι το ΔΣ θα διατηρήσει την ικανότητά του για συμβολή στρατηγικού χαρακτήρα μετά την προσχώρηση των νέων κρατών μελών.

Ως εκ τούτου η Επιτροπή θεωρεί ότι είναι απαραίτητες μερικές τροποποιήσεις για να εξασφαλιστεί η αποδοτικότητα και να αυξηθεί η προστιθέμενη αξία του έργου του Οργανισμού.

Αυτές οι τροποποιήσεις εμπίπτουν στις ακόλουθες κύριες κατηγορίες:

- εκείνες που προορίζονται να διευκρινίσουν τους στόχους και τα καθήκοντα του Οργανισμού (καλύτερη σύνδεση με τις προτεραιότητες της κοινοτικής στρατηγικής, ενίσχυση της ικανότητας του Οργανισμού για ανάλυση δεδομένων, εντονότερη εστίαση στις ανάγκες των ΜΜΕ, παροχή πιο προσβάσιμων και κατανοητών πληροφοριών στους τελικούς χρήστες κ.λπ. (άρθρα 2 και 3)·

- εκείνες που προορίζονται να βελτιώσουν τη λειτουργία του ΔΣ και να ενισχύσουν το στρατηγικό ρόλο του και τον εκτελεστικό ρόλο του προεδρείου, χωρίς να θίγουν την ευθύνη και την αρμοδιότητα του διευθυντή για την τρέχουσα διοίκηση (άρθρο 8)·

- εκείνες που προορίζονται να ενισχύσουν το ρόλο των κοινωνικών εταίρων στο δίκτυο του Οργανισμού με τα κράτη μέλη (άρθρο 4 παράγραφος 2)·

- εκείνες που προορίζονται να ενισχύσουν τη συνεργασία με άλλους κοινοτικούς οργανισμούς στον τομέα της κοινωνικής πολιτικής (άρθρο 3 παράγραφος 2).

Οι προτεινόμενες τροποποιήσεις βασίζονται στις διαπιστώσεις της εξωτερικής αξιολόγησης του 2001, στις διαβουλεύσεις με τις ομάδες των κυβερνήσεων, των εργοδοτών και των εργαζομένων του ΔΣ, στη συμβουλευτική επιτροπή για την υγεία και την ασφάλεια στην εργασία, καθώς και στην ανάλυση των υπηρεσιών της Επιτροπής, όπως παρουσιάζεται στην ανακοίνωση της Επιτροπής που συνοδεύει την παρούσα πρόταση.

Η πρόταση απηχεί επίσης τις συστάσεις για το ρόλο του Οργανισμού που διατύπωσαν το Συμβούλιο [4] και το Ευρωπαϊκό Κοινοβούλιο [5] στα αντίστοιχα ψηφίσματά τους, καθώς και τη γνώμη της Ευρωπαϊκής Οικονομικής και Κοινωνικής Επιτροπής [6] σχετικά με την ανακοίνωση της Επιτροπής για την κοινοτική στρατηγική.

[4] ΕΕ C161 της 5.7.2002.

[5] Ψήφισμα του ΕΚ που εγκρίθηκε στις 23.10.02, A5-0310/2002 τελικό.

[6] Γνώμη της ΕΟΚΕ, SOC/102 της 17.7.2002.

Η Επιτροπή έχει εξετάσει προσεκτικά την πρόσκληση του Ευρωπαϊκού Κοινοβουλίου για εξορθολογισμό της λειτουργίας αυτών των οργανισμών [7]. Δεδομένου ότι η πλήρης εκπροσώπηση όλων των κρατών μελών και η συμμετοχή των κοινωνικών εταίρων είναι ουσιώδεις για την ανάπτυξη κοινωνικής πολιτικής σε επίπεδο Κοινότητας, η Επιτροπή φρονεί ότι η όποια μείωση του αριθμού των μελών των ΔΣ θα απέβαινε σε βάρος της τριμερούς εκπροσώπησης όλων των κρατών μελών και δεν συνιστάται. Από την άλλη πλευρά, η διαφορετική φύση των αρμοδιοτήτων που έχουν ανατεθεί στον Οργανισμό, σε σύγκριση με άλλους κοινοτικούς οργανισμούς, εμποδίζει την Επιτροπή να εξετάσει την πρόταση του Ευρωπαϊκού Κοινοβουλίου για κοινά διοικητικά συμβούλια για οργανισμούς με παρεμφερείς αρμοδιότητες. Επομένως, διατηρώντας παράλληλα τον εθνικό και τριμερή χαρακτήρα των ΔΣ, ο οποίος αποτελεί βασικό χαρακτηριστικό των οργανισμών, η Επιτροπή προτείνει να εξορθολογιστεί ο τρόπος λειτουργίας των ΔΣ με την ενίσχυση του στρατηγικού ρόλου των ΔΣ και τη μείωση της συχνότητας των συνεδριάσεων σε μία φορά ετησίως. Με αυτό θα εξασφαλιστεί ότι η διεύρυνση δεν θα έχει αρνητικό οικονομικό αντίκτυπο.

[7] EK A5-0079/2003 28 [Tο Ευρωπαϊκό Κοινοβούλιο] «Θεωρεί ότι πρέπει να αποκλεισθεί για λόγους αποτελεσματικότητας και εξοικονόμησης πόρων να αυξηθούν ακόμη περισσότερο τα διοικητικά συμβούλια των κοινοτικών ιδρυμάτων στο πλαίσιο της επικείμενης διεύρυνσης της Ευρωπαϊκής Ένωσης. είναι της γνώμης ότι η διεύρυνση παρέχει μια ιδανική ευκαιρία για να επανεξετασθεί η σύνθεση και ο τρόπος λειτουργίας αυτών των διοικητικών συμβουλίων που ήδη κατά κανόνα είναι πολύ δυσκίνητα. καλεί την Επιτροπή να υποβάλει μέχρι το αργότερο στις 31 Ιουλίου 2003 τις ενδεδειγμένες προτάσεις για ανάλογη τροποποίηση των κανονισμών ίδρυσης των κοινοτικών ιδρυμάτων και στο πλαίσιο αυτό να εξετάσει και εάν μπορούν να προβλεφθούν κοινά διοικητικά συμβούλια για ιδρύματα με παρεμφερείς αρμοδιότητες·»

Επί πλέον, οι τροποποιήσεις λαμβάνουν υπόψη την κοινή γνώμη σχετικά με τη λειτουργία και τη διακυβέρνηση των δομών διαχείρισης των τριών κοινοτικών οργανισμών με τριμερή σύνθεση των ΔΣ, η οποία υποβλήθηκε στην Επιτροπή τον Ιανουάριο του 2003. Σε αυτή τη γνώμη τα ΔΣ τονίζουν ότι οι μελλοντικοί τους κανόνες διακυβέρνησης πρέπει να βασίζονται στις ακόλουθες αρχές: στη θεμελιώδη αξία της τριμερούς διακυβέρνησης, στο ρόλο των κοινωνικών εταίρων σε αυτούς τους οργανισμούς που συνιστά μια ιδιομορφία βάσει της οποίας απαιτείται η λειτουργία τους σύμφωνα με κοινούς κανόνες και διαφορετικά από τους άλλους κοινοτικούς οργανισμούς, και τέλος στο ότι η διατήρηση της εθνικής τριμερούς εκπροσώπησης από κάθε χώρα έχει μεγάλη σημασία για τη συμμετοχή όλων των φορέων, έχοντας υπόψη την ποικιλομορφία των συμφερόντων και των προσεγγίσεων που χαρακτηρίζουν τα κοινωνικά ζητήματα.

Προκειμένου να τηρηθούν αυτές οι αρχές, η κοινή γνώμη των τριών κοινοτικών οργανισμών υποστηρίζει ότι τα ΔΣ πρέπει να παραμείνουν ως δομές λήψης αποφάσεων με αρμοδιότητα για τους κύριους προσανατολισμούς του εκάστοτε οργανισμού (στρατηγική, προϋπολογισμός, πρόγραμμα εργασίας). Επί πλέον, προτείνουν να καταστούν τα προεδρεία εκτελεστικές δομές με σαφώς καθορισμένα καθήκοντα. Το μέγεθός τους πρέπει να παραμείνει περιορισμένο για να εξασφαλιστεί η αποδοτική λειτουργία, αλλά πρέπει να είναι επαρκές για να απηχεί τις διαφορετικές απόψεις των τριμερών ΔΣ. Τα ΔΣ θεωρούν επίσης ότι ο συντονισμός κάθε ομάδας (κυβερνήσεις, εργαζόμενοι, εργοδότες) έχει αποδειχθεί καίριος παράγοντας για τη βελτίωση της αποδοτικότητας. Επομένως, προτείνουν να επισημοποιηθεί ο ήδη υπάρχων ρόλος του συντονιστή.

Μολονότι η λειτουργία του δικτύου, όπως θεσπίστηκε με το άρθρο 4, αμφισβητήθηκε εν γένει και ορισμένοι ενδιαφερόμενοι φορείς ζήτησαν σχετική τροποποίηση του κανονισμού, η Επιτροπή πιστεύει ότι το άρθρο 4 παράγραφος 6, το οποίο προβλέπει τη δυνατότητα περιοδικής επανεξέτασης των βασικών στοιχείων του δικτύου, καλύπτει επαρκώς αυτή την πτυχή και ότι δεν υπάρχει ανάγκη να τροποποιηθεί ο κανονισμός.

Τέλος, η πρόταση ευθυγραμμίζεται με το ρόλο που ανατίθεται στον Οργανισμό στο πλαίσιο της νέας κοινοτικής στρατηγικής για την υγεία και την ασφάλεια.

Οι προτεινόμενες αλλαγές δεν θα έχουν καμία επίπτωση στο συνολικό προϋπολογισμό του Οργανισμού, αν και ενδέχεται να απαιτηθεί αναθεώρηση της κατανομής των οικονομικών πόρων και του ανθρώπινου δυναμικού στις διάφορες δραστηριότητες, με μεγαλύτερη έμφαση, για παράδειγμα, στις δραστηριότητες ανάλυσης δεδομένων και στη συνεργασία με τα κράτη μέλη και τα θεσμικά όργανα της Κοινότητας, σύμφωνα και με τη νέα κοινοτική στρατηγική. Αυτό συμπίπτει απολύτως με τις διαπιστώσεις και τις συστάσεις των εξωτερικών αξιολογητών και των ενδιαφερόμενων φορέων που ρωτήθηκαν.

4. Επικουρικότητα και Αναλογικότητα

Ο στόχος του Οργανισμού είναι να υποστηρίζει την Κοινότητα και τα κράτη μέλη κατά τη λήψη μέτρων ή τη διαμόρφωση σχεδίων δράσης εντός των αντίστοιχων πλαισίων των αρμοδιοτήτων τους. Ο ρόλος του Οργανισμού είναι να συλλέγει και να διαδίδει δεδομένα και να παρουσιάζει τις διαπιστώσεις του κατά τρόπο που να βοηθά στο μεγαλύτερο δυνατό βαθμό τα θεσμικά όργανα της ΕΕ και τα κράτη μέλη στην επίτευξη των στόχων τους. Είναι ανεξάρτητος όσον αφορά την παροχή των συμβουλών του, αλλά δεν του έχει ανατεθεί να ενεργεί στη θέση των αρμόδιων φορέων στον τομέα της υγείας και της ασφάλειας. Ενεργεί σε ευρωπαϊκό επίπεδο και έχει συσταθεί για να παρέχει πληροφορίες και αναλύσεις που δίνουν τη δυνατότητα για εκτίμηση της αποτελεσματικότητας των πολιτικών εντός και μεταξύ των κρατών μελών και επομένως για να προσθέτει αξία όσον αφορά τη χάραξη και τη στοχοθέτηση των πολιτικών.

Έτσι ο Οργανισμός ανταποκρίνεται στις αρχές της επικουρικότητας και της αναλογικότητας. Οι προτάσεις για τροποποίηση του κανονισμού ενισχύουν αυτά τα στοιχεία προβάλλοντας την ανάγκη για στενή συνεργασία με τα κράτη μέλη και την Επιτροπή και για συνεκτίμηση των προτεραιοτήτων που καθορίζονται σε επίπεδο ΕΕ κατά το σχεδιασμό των προγραμμάτων εργασίας του Οργανισμού.

5. Νομικη Βαση

Το άρθρο 235 της συνθήκης για την ίδρυση της Ευρωπαϊκής Κοινότητας (σημερινό άρθρο 308) παρείχε τη νομική βάση για τον ισχύοντα κανονισμό. Επομένως, η Επιτροπή θεωρεί ότι το άρθρο 308 αποτελεί τη νομική βάση για τις προτεινόμενες τροποποιήσεις στον εν λόγω κανονισμό.

6. Επεξηγηση των προτεινομενων τροποποιησεων

Στο σχολιασμό που ακολουθεί παρουσιάζονται τα άρθρα που προτείνει η Επιτροπή για τροποποίηση. Επί πλέον οι αιτιολογικές σκέψεις έχουν τροποποιηθεί όπου είναι απαραίτητο σύμφωνα με τις προτεινόμενες αλλαγές.

Άρθρο 2

Μετά την έγκριση της ανακοίνωσης της Επιτροπής σχετικά με τη νέα κοινοτική στρατηγική υγείας και ασφάλειας στην εργασία, το τρέχον κοινοτικό πλαίσιο στον τομέα της υγείας και της ασφάλειας στην εργασία είναι κοινοτική στρατηγική (όπου συμμετέχουν ενεργά όλοι οι ενδιαφερόμενοι φορείς) και όχι πρόγραμμα δράσης της Επιτροπής. Η κοινοτική στρατηγική επιφυλάσσει ιδιαίτερο ρόλο στον Οργανισμό για την εφαρμογή των στόχων της και θεωρεί τον Οργανισμό κινητήριο μοχλό σε θέματα που αφορούν την ευαισθητοποίηση και την πρόληψη των κινδύνων. Αυτό αντανακλάται στις διαπιστώσεις των εξωτερικών αξιολογητών, στη γνώμη της συμβουλευτικής επιτροπής για την ασφάλεια και την υγεία στην εργασία, καθώς και στην ανακοίνωση της Επιτροπής που συνοδεύει την παρούσα πρόταση. Το άρθρο επομένως τροποποιείται προκειμένου να υπογραμμιστεί ο ρόλος του Οργανισμού στην υποστήριξη των κοινοτικών πολιτικών στον τομέα της υγείας και της ασφάλειας, με την προσθήκη ρητής παραπομπής στις κοινοτικές στρατηγικές.

Άρθρο 3

Η προτεινόμενη τροποποίηση στοχεύει στον καλύτερο καθορισμό του ρόλου του Οργανισμού και είναι αποτέλεσμα των διαπιστώσεων των εξωτερικών αξιολογητών, της γνώμης της συμβουλευτικής επιτροπής για την ασφάλεια και την υγεία στην εργασία, καθώς και της ανακοίνωσης της Επιτροπής που συνοδεύει την παρούσα πρόταση, ενώ λαμβάνει υπόψη και τη σημασία που αποδίδει στον Οργανισμό η κοινοτική στρατηγική.

Άρθρο 3 παράγραφος 1) στοιχεία α) και β)

Προτείνεται η διεύρυνση των καθηκόντων του Οργανισμού με την προσθήκη της ανάλυσης των τεχνικών, επιστημονικών και οικονομικών πληροφοριών, πέραν της συλλογής και της διάδοσης πληροφοριών αυτού του είδους. Η ανάλυση των δεδομένων δεν επισημαίνεται ρητά στον ισχύοντα κανονισμό, αν και ήταν στις προθέσεις του νομοθέτη, έτσι όπως περιλαμβάνεται στην αιτιολογική σκέψη 6 του κανονισμού.

Εκτός αυτού, η ανάλυση των κινδύνων και ειδικότερα νέων ή αναδυόμενων κινδύνων συγκαταλέγεται στους στόχους της κοινοτικής στρατηγικής και ο Οργανισμός πρέπει να συμβάλει σε αυτό το στόχο. Η αναλυτική συμβολή του Οργανισμού θα ενισχύσει σημαντικά την προστιθέμενη αξία του έργου του Οργανισμού σε ευρωπαϊκό επίπεδο. Επομένως, αυτή η τροποποίηση σκοπεύει να αποσαφηνίσει την κατάσταση και ανταποκρίνεται σε πιεστικό αίτημα όλων των μερών που ερωτήθηκαν.

Άρθρο 3 παράγραφος 1) στοιχείο η)

Σύμφωνα με τη νέα κοινοτική στρατηγική, οι ΜΜΕ και οι πολύ μικρές επιχειρήσεις πρέπει να αποτελέσουν αντικείμενο συγκεκριμένων μέτρων όσον αφορά τα προγράμματα πληροφόρησης, ευαισθητοποίησης και πρόληψης κινδύνων. Η Επιτροπή, έχοντας υπόψη την πείρα του Οργανισμού σε αυτό τον τομέα [8] και την αυξανόμενη ανάγκη για υποστήριξη των ΜΜΕ στις υπό ένταξη χώρες και στις υποψήφιες χώρες, θεωρεί ότι αυτό το είδος μέτρου πρέπει να συμπεριληφθεί στα καθήκοντα του Οργανισμού. Επομένως η προτεινόμενη τροποποίηση επιτρέπει στον Οργανισμό να εντοπίζει καλές πρακτικές και να υποστηρίζει προληπτικές ενέργειες, ιδίως για τις ΜΜΕ.

[8] Ο Οργανισμός ανέπτυξε προπαρασκευαστικά μέτρα για την υποστήριξη των ΜΜΕ βάσει συγκεκριμένου αιτήματος και δημοσιονομικής υποστήριξης του ΕΚ κατά τη διάρκεια των τελευταίων τριών ετών (2001-2003).

Άρθρο 3 παράγραφος 1) στοιχείο θ)

Αυτή η τροποποίηση ευθυγραμμίζεται με την αντίστοιχη για το άρθρο 2 και διασαφηνίζει το ρόλο του Οργανισμού στην υποστήριξη της εφαρμογής της κοινοτικής πολιτικής στον τομέα της υγείας και της ασφάλειας στην εργασία.

Άρθρο 3 παράγραφος 1) στοιχείο ι)

Ένα από τα βασικά ζητήματα που υπογράμμισαν όλα τα μέρη των οποίων ζητήθηκε η γνώμη ήταν η ανάγκη να παρέχει ο Οργανισμός πληροφορίες στους τελικούς χρήστες (ειδικευμένες υπηρεσίες των κρατών μελών, οργανώσεις εργοδοτών και εργαζομένων και ειδικότερα επιχειρήσεις), οι οποίες να είναι εύχρηστες, αξιοποιήσιμες και κατανοητές στη γλώσσα τους και όχι μόνο σε μία γλώσσα, κυρίως αγγλικά. Ο Οργανισμός καλείται με αυτή τη νέα διάταξη να εφαρμόσει στην πράξη τα ανωτέρω και κυρίως συνεργαζόμενος στενά με τα κράτη μέλη μέσω του δικτύου των εθνικών εστιακών πόλων που προβλέπεται στο άρθρο 4. Είναι γεγονός ότι ο Οργανισμός δεν θα μπορούσε να παρέχει τις πληροφορίες στις σημερινές 11 γλώσσες, και από το Μάιο του 2004 και εξής σε 21 γλώσσες, χωρίς την υποστήριξη των κρατών μελών. Ο Οργανισμός και το δίκτυό του πρέπει να χρησιμοποιήσουν ως αφετηρία την υφιστάμενη και επιτυχή συνεργασία με διάφορα κράτη μέλη.

Άρθρο 3 παράγραφος 2

Η προτεινόμενη τροποποίηση περιλαμβάνει ρητή αναφορά στην ανάγκη να εξασφαλίσει ο Οργανισμός κατάλληλη συνεργασία με άλλους φορείς, ιδίως με το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας. Και οι δύο φορείς αναπτύσσουν δραστηριότητα στον τομέα της κοινωνικής πολιτικής, αν και τα καθήκοντα του ενός διακρίνονται σαφώς από τα καθήκοντα του άλλου.

Η ενίσχυση της υφιστάμενης συνεργασίας των δύο φορέων συντελείται ήδη. Οι δύο οργανισμοί υπέγραψαν μνημόνιο συναντίληψης, το οποίο ορίζει κατευθύνσεις για να εξασφαλιστεί η αποδοτική συνεργασία σύμφωνα με τις συστάσεις της εξωτερικής αξιολόγησης. Πιο πρόσφατα, τον Ιούνιο του 2003, συνυπέγραψαν συμφωνία συνεργασίας με την οποία καθορίστηκαν συγκεκριμένες ενέργειες και δραστηριότητες. Η Επιτροπή, έχοντας υπόψη τα σχόλια του Ευρωπαϊκού Κοινοβουλίου και της Ευρωπαϊκής Οικονομικής και Κοινωνικής Επιτροπής για αυτό το ζήτημα, θεωρεί ότι είναι σημαντικό να υπάρχει στον κανονισμό ρητή αναφορά σε αυτή τη συνεργασία και προτείνει την ίδια αναφορά στο πλαίσιο της πρότασης για τροποποίηση του κανονισμού του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας.

Άρθρο 4 παράγραφος 2) δεύτερο εδάφιο

Αυτή η τροποποίηση ανταποκρίνεται στην ανάγκη να εξασφαλιστεί η συμμετοχή των κοινωνικών εταίρων στη λειτουργία του συγκροτημένου δικτύου με τα κράτη μέλη και εντός αυτών. Οι εθνικοί εστιακοί πόλοι που ορίζουν τα κράτη μέλη για να συντονίζουν και να διαβιβάζουν τις πληροφορίες στον Οργανισμό προτείνεται να λαμβάνουν υπόψη την άποψη των κοινωνικών εταίρων σε εθνικό επίπεδο, σύμφωνα με την εθνική νομοθεσία ή τις σχετικές πρακτικές.

Άρθρο 7A - (νέο)

Το νέο άρθρο για τη διευκρίνιση των δομών διακυβέρνησης και διοίκησης του Οργανισμού αναγνωρίζει επισήμως το προεδρείο.

Άρθρο 8

Οι τροποποιήσεις σε αυτό το άρθρο, το οποίο αφορά τη σύνθεση και τη λειτουργία του ΔΣ, είναι αποτέλεσμα των διαπιστώσεων του εξωτερικού αξιολογητή, της γνώμης της συμβουλευτικής επιτροπής για την ασφάλεια και την υγεία στην εργασία και της κοινής γνώμης που υπέβαλαν στην Επιτροπή τα διοικητικά συμβούλια του Ευρωπαϊκού Οργανισμού για την Ασφάλεια και την Υγεία στην Εργασία, του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας και του Ευρωπαϊκού Κέντρου για την Ανάπτυξη της Επαγγελματικής Κατάρτισης, όπως αντικατοπτρίζονται στην ανακοίνωση της Επιτροπής που συνοδεύει την παρούσα πρόταση.

Άρθρο 8 παράγραφος 1

Δεν γίνεται καμία τροποποίηση στο περιεχόμενο αυτής της παραγράφου που αφορά τη σύνθεση του ΔΣ, αλλά η προτεινόμενη διατύπωση είναι τέτοια που ο κανονισμός δεν θα χρειάζεται τροποποίηση σε κάθε μεταγενέστερη διεύρυνση της Ένωσης.

Άρθρο 8 παράγραφος 2) δεύτερο εδάφιο

Ο ισχύων κανονισμός ορίζει ότι τα μέλη του ΔΣ που εκπροσωπούν τις οργανώσεις των εργοδοτών και των εργαζομένων διορίζονται μεταξύ των μελών και των αναπληρωματικών μελών που εκπροσωπούν τις αντίστοιχες οργανώσεις στη συμβουλευτική επιτροπή για την ασφάλεια και την υγεία στην εργασία, ύστερα από πρόταση των μελών αυτών. Μολονότι ο κανονισμός δεν προβλέπει το ίδιο όσον αφορά τους εκπροσώπους των κυβερνήσεων, στην πράξη επρόκειτο επίσης για μέλη ή/και αναπληρωματικά μέλη της ίδιας επιτροπής. Η προτεινόμενη τροποποίηση στοχεύει στην επισημοποίηση αυτής της πρακτικής.

Άρθρο 8 παράγραφος 2) τέταρτο και πέμπτο εδάφιο (νέα)

Το τέταρτο εδάφιο αφενός έχει στόχο να ευαισθητοποιήσει τα κράτη μέλη αλλά και τις οργανώσεις εργοδοτών και εργαζομένων ως προς την ανάγκη που υπάρχει ώστε τα μέλη του ΔΣ να απηχούν με δίκαιο τρόπο τους ποικίλους σχετικούς οικονομικούς κλάδους, και αφετέρου εισάγει τη διάσταση του φύλου στη σύνθεση του ΔΣ. Αυτές οι τροποποιήσεις ευθυγραμμίζονται με εκείνες που προβλέπονται στην απόφαση του Συμβουλίου για το διορισμό των μελών της συμβουλευτικής επιτροπής για την ασφάλεια και την υγεία στην εργασία [9].

[9] Βλέπε άρθρο 3 της απόφασης 2003/C 218/01 του Συμβουλίου της 22ας Ιουλίου 2003.

Το πέμπτο εδάφιο εξασφαλίζει ότι ο κατάλογος των μελών του ΔΣ θα είναι προσβάσιμος στο κοινό και, σύμφωνα με την πολιτική διαφάνειας που ακολουθεί η Ένωση για τους πολίτες, απαιτεί τη δημοσίευσή του στην Επίσημη Εφημερίδα της Ευρωπαϊκής Ένωσης.

Άρθρο 8 παράγραφος 4

Αυτή η τροποποίηση σκοπεύει να αποσαφηνίσει το γεγονός ότι ο ένας από τους τρεις αντιπροέδρους εκπροσωπεί την Επιτροπή, όπως συμβαίνει πάντοτε στην πράξη και στους τρεις τριμερείς οργανισμούς. Επειδή η Επιτροπή δεν αναφέρεται ρητά στη σημερινή διατύπωση, δίνεται η εντύπωση ότι οι τρεις αντιπρόεδροι εκπροσωπούν τις τρεις ομάδες. Αυτή η τροποποίηση σκοπεύει επίσης να αποτρέψει τη σύγχυση ως προς τον αριθμό των μελών της Επιτροπής στο προεδρείο (βλ. άρθρο 8 νέα παράγραφος 8).

Επί πλέον, εισάγει τη δυνατότητα για ανανέωση της μονοετούς θητείας του προέδρου και των αντιπροέδρων του ΔΣ προκειμένου να εξασφαλιστεί συνοχή, καθώς ο αριθμός των ανά έτος συνεδριάσεων προτείνεται να μειωθεί σε κατά κανόνα μία συνεδρίαση ετησίως.

Στην παράγραφο 4 εισάγεται νέο εδάφιο. Ο στόχος είναι να επισημοποιηθεί η ύπαρξη των τριών ομάδων που εκπροσωπούνται στο ΔΣ καθώς και ο τρόπος με τον οποίο λειτουργούν. Στην πράξη υπάρχουν τρεις χωριστές ομάδες: εκπρόσωποι των εθνικών κυβερνήσεων, των οργανώσεων των εργαζομένων και των οργανώσεων των εργοδοτών. Πριν από τις συνεδριάσεις του ΔΣ, οι τρεις ομάδες διενεργούν χωριστές εσωτερικές συζητήσεις, τα αποτελέσματα των οποίων αναφέρονται στη συνεδρίαση του ΔΣ, με την επιφύλαξη του προσωπικού δικαιώματος κάθε μέλους του ΔΣ να λάβει το λόγο.

Σε αυτό το πλαίσιο είναι σημαντικό να σημειωθεί ότι οι εκπρόσωποι των οργανώσεων των κοινωνικών εταίρων σε κοινοτικό επίπεδο που συμμετέχουν επίσης στις συνεδριάσεις του ΔΣ χωρίς δικαίωμα ψήφου, διαδραματίζουν ενεργό ρόλο στις εργασίες του ΔΣ, ιδίως συντονίζοντας τις απόψεις στους κόλπους των αντίστοιχων ομάδων. Όπως ζητείται και με την κοινή γνώμη των τριών κοινοτικών οργανισμών σχετικά με τη μελλοντική διακυβέρνηση των ΔΣ τους, προτείνεται ο διορισμός συντονιστή και από την ομάδα των κυβερνήσεων για λόγους ισορροπίας μεταξύ των ομάδων και μεγαλύτερης αποδοτικότητας των εργασιών του ΔΣ.

Η Επιτροπή πιστεύει ότι, εφόσον αυτή η οργανωτική δομή έχει αποδείξει τη χρησιμότητά της και υποστηρίζεται από τους ενδιαφερόμενους, είναι σκόπιμο να επισημοποιηθεί καταρχήν, ενώ οι ενδεχόμενες λεπτομέρειες λειτουργίας μπορούν να καθοριστούν με ένα νέο εσωτερικό κανονισμό.

Άρθρο 8 παράγραφος 5

Η τροποποίηση που προτείνεται σε αυτή την παράγραφο μειώνει τον αριθμό των συνεδριάσεων του ΔΣ από δύο σε μία ετησίως, δεδομένου ότι το ΔΣ πρέπει να επικεντρωθεί μόνο στα στρατηγικά ζητήματα, επισημοποιεί την ύπαρξη και ενισχύει το ρόλο του προεδρείου όπως περιγράφεται στις νέες παραγράφους 9 και 10 αυτού του άρθρου, και ποσοτικοποιεί τον αντίκτυπο της διεύρυνσης στη λειτουργία του ΔΣ (από 48 σε 78 μέλη).

Εκτός αυτού, όσον αφορά τη δυνατότητα για πρόσθετες συνεδριάσεις, προτείνεται να μειωθεί η απαιτούμενη απαρτία για την υποβολή σχετικού αιτήματος στο ένα τρίτο των μελών για μεγαλύτερη ευελιξία και σύμφωνα με τον κανόνα που ισχύει για τους δύο άλλους κοινοτικούς οργανισμούς.

Άρθρο 8 παράγραφος 6

Εδώ προτείνονται δύο αλλαγές.

Η πρώτη προβλέπει ότι οι αποφάσεις πρέπει να λαμβάνονται με απόλυτη πλειοψηφία των μελών του ΔΣ και όχι με πλειοψηφία των δύο τρίτων των μελών, προκειμένου να διευκολυνθεί η διαδικασία λήψης αποφάσεων και παράλληλα με τους δύο άλλους κοινοτικούς οργανισμούς. Η δεύτερη τροποποίηση προτείνει να δοθεί μία ψήφος σε κάθε μέλος του ΔΣ (εκπροσώπους κυβερνήσεων, εργοδοτών, εργαζομένων, Επιτροπής), ενώ σήμερα κάθε εκπρόσωπος κυβέρνησης έχει δύο ψήφους. Αυτή η τροποποίηση θα ευθυγραμμίσει τον Οργανισμό με τους δύο άλλους κοινοτικούς οργανισμούς. Η Επιτροπή προτείνει αυτή την αλλαγή σύμφωνα με τις γενικές κατευθύνσεις για την ανάπτυξη μελλοντικών κοινοτικών οργανισμών [10] και ειδικότερα με την ανάγκη για εκπροσώπηση των ενδιαφερομένων στα ΔΣ αυτών των οργανισμών αλλά και σύμφωνα με την αρχή που αποδέχτηκαν οι αρχηγοί κρατών και κυβερνήσεων για ενεργότερη συμμετοχή των κοινωνικών εταίρων στην ανάπτυξη της ατζέντας για την κοινωνική πολιτική. [11]

[10] COM(2002)718 τελικό.

[11] COM(2000)379 της 28.6.2000.

Άρθρο 8 νέες παράγραφοι 8, 9, 10 και 11

Ο ισχύων κανονισμός δεν κάνει καμία αναφορά στο προεδρείο που σήμερα λειτουργεί βάσει του εσωτερικού κανονισμού του ΔΣ, το οποίο καθορίζει τις αρμοδιότητες, τη σύνθεση και τους κανόνες λειτουργίας του [12].

[12] Εσωτερικός κανονισμός, άρθρα 2 και 3.

Στην παράγραφο 8 προτείνεται να επισημοποιηθεί ο ρόλος του προεδρείου, δεδομένου ότι το ΔΣ θα του μεταβιβάσει περισσότερες αρμοδιότητες που θα ασκούνται καθ' όλη τη διάρκεια του έτους. Η Επιτροπή δεν θεωρεί απαραίτητο να αυξήσει τον αριθμό των μελών του προεδρείου, όπως ζητείται με την κοινή γνώμη. Ο αριθμός των 8 μελών (ο πρόεδρος και οι τρεις αντιπρόεδροι του διοικητικού συμβουλίου, οι τρεις συντονιστές των ομάδων και ένας ακόμη εκπρόσωπος της Επιτροπής) είναι επαρκής για να εξασφαλιστεί ότι θα λαμβάνονται συντονισμένα υπόψη οι διαφορετικές απόψεις των μελών του ΔΣ και παράλληλα δεν θα διογκωθεί ο αριθμός σε σημείο που να έχει αρνητική επίπτωση στην αποδοτικότητα των διαδικασιών. Εάν κριθεί αναγκαίο, το ΔΣ θα μπορεί να αυξήσει τον ετήσιο αριθμό συνεδριάσεων του προεδρείου (σήμερα τέσσερεις, συμπεριλαμβανομένων των δύο για την προπαρασκευή των δύο συνεδριάσεων του ΔΣ). Το ισχύον σύστημα έχει αποδείξει την αποδοτικότητά του, δεδομένου επίσης ότι τα μέλη του ΔΣ είναι και μέλη της συμβουλευτικής επιτροπής για την ασφάλεια και την υγεία στην εργασία.

Η παράγραφος 9 διευκρινίζει το είδος των αρμοδιοτήτων τις οποίες μπορεί το ΔΣ να μεταβιβάσει στο προεδρείο, αποκλείοντας σαφώς εκείνες που αναφέρονται στον κανονισμό ως καθήκοντα του ΔΣ (συνδέονται κυρίως με την έγκριση του ετήσιου και του κυλιόμενου προγράμματος, του προϋπολογισμού και των δημοσιονομικών κανόνων του Οργανισμού). Αυτές οι αρμοδιότητες δεν πρέπει να αλληλεπικαλύπτονται με τα καθήκοντα του διευθυντή.

Η παράγραφος 10 ορίζει ότι το ΔΣ θα αποφασίζει σχετικά με το ετήσιο χρονοδιάγραμμα των συνεδριάσεων του προεδρείου, ενώ είναι δυνατή και η σύγκληση πρόσθετων συνεδριάσεων ύστερα από σχετικό αίτημα των μελών του προεδρείου.

Η παράγραφος 11 επισημοποεί το ισχύον σύστημα λήψης αποφάσεων στο προεδρείο και προτείνει οι αποφάσεις να λαμβάνονται συναινετικά. Σε περίπτωση που δεν είναι δυνατή η συναίνεση για τη λήψη απόφασης, το προεδρείο μπορεί να παραπέμψει το θέμα στο διοικητικό συμβούλιο για τη σχετική απόφαση. Αυτό θα διασφαλίσει την απαραίτητη διαφάνεια μεταξύ του ΔΣ και του προεδρείου, καθώς και τη συμμόρφωση των διαδικασιών του προεδρείου με τους στρατηγικούς προσανατολισμούς του ΔΣ.

Άρθρο 9 νέο εδάφιο

Η πρώην παράγραφος 7 του άρθρου 8, με την οποία δίνεται στον πρόεδρο και στο διευθυντή του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας η δυνατότητα να παρίστανται ως παρατηρητές στις συνεδριάσεις του διοικητικού συμβουλίου, μεταφέρεται στο άρθρο 9 «παρατηρητές» για λόγους νομικής συμβατότητας.

Άρθρο 10 παράγραφος 1) πρώτο εδάφιο

Προβλέπονται δύο αλλαγές.

Η πρώτη προτεινόμενη τροποποίηση επισημοποιεί την έγκριση από το ΔΣ όχι μόνον του ετήσιου αλλά και του τετραετούς κυλιόμενου προγράμματος του Οργανισμού.

H δεύτερη αφορά τη διαδικασία διαβούλευσης με την Επιτροπή σχετικά με το σχέδιο ετήσιου προγράμματος. Ο όρος «Επιτροπή» αντικαθίσταται από τον όρο «υπηρεσίες της Επιτροπής» που απηχεί καλύτερα την ισχύουσα διαδικασία.

Η διαβούλευση με τη Συμβουλευτική Επιτροπή για την Ασφάλεια και την Υγεία στην Εργασία διατηρείται για λόγους νομικής συμβατότητας με το άρθρο 2 παράγραφος 2 στοιχείο ζ) της απόφασης του Συμβουλίου της 22ας Ιουλίου 2003 (2003/C 218/01).

Άρθρο 11 παράγραφος 2

Οι τροποποιήσεις προτείνονται για να επισημοποιηθεί το γεγονός ότι τα καθήκοντα του διευθυντή σε σχέση με το ΔΣ περιλαμβάνουν και το προεδρείο, όπου αυτό απαιτείται.

Γενικά στο κείμενο

Προτείνεται όλες οι αναφορές στο αγγλικό κείμενο στον όρο «Administrative Board» να αντικατασταθούν με τον όρο «Governing Board», ο οποίος αντικατοπτρίζει ακριβέστερα το στρατηγικό ρόλο του ΔΣ.

7. Δημοσιονομικα χαρακτηριστικα

Οι προτεινόμενες αλλαγές δεν θα έχουν αντίκτυπο στο συνολικό προϋπολογισμό του Οργανισμού, με την έννοια ότι δεν προβλέπονται νέες δραστηριότητες. Κατά συνέπεια, η πρόταση υποβάλλεται χωρίς δημοσιονομικό δελτίο.

2004/0014 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2062/94 του Συμβουλίου σχετικά με την ίδρυση Ευρωπαϊκού Οργανισμού για την Ασφάλεια και την Υγεία στην Εργασία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [13], μετά από διαβούλευση της συμβουλευτικής επιτροπής για την ασφάλεια και την υγεία στην εργασία,

[13] ΕΕ C [...], [...], σ. [...].

τη γνώμη του Ευρωπαϊκού Κοινοβουλίου [14],

[14] ΕΕ C [...], [...], σ. [...].

τη γνώμη της Ευρωπαϊκής Οικονομικής και Κοινωνικής Επιτροπής [15],

[15] ΕΕ C [...], [...], σ. [...].

τη γνώμη της Επιτροπής των Περιφερειών [16],

[16] ΕΕ C [...], [...], σ. [...].

Εκτιμώντας τα ακόλουθα:

(1) Ο κανονισμός (ΕΚ) αριθ. 2062/94 του Συμβουλίου της 18ης Ιουλίου 1994 σχετικά με την ίδρυση ευρωπαϊκού οργανισμού για την ασφάλεια και την υγεία στην εργασία [17] περιλαμβάνει διατάξεις σχετικά με τους στόχους, τα καθήκοντα και την οργάνωση του Οργανισμού και ειδικότερα του διοικητικού συμβουλίου του. Οι διατάξεις αυτές τροποποιήθηκαν μετά την προσχώρηση της Αυστρίας, της Φινλανδίας και της Σουηδίας, όταν έπρεπε να προστεθούν νέα μέλη στο διοικητικό συμβούλιο.

[17] ΕΕ L 216 της 20.8.1994, σ.1. Ο κανονισμός τροποποιήθηκε την τελευταία φορά με τον κανονισμό (ΕΚ) αριθ. 1654/2003 (ΕΕ L 245 της 29.9.2003, σ. 38).

(2) Η υγεία και η ασφάλεια στην εργασία, βασικό στοιχείο για την προαγωγή της ποιότητας στην απασχόληση, αντιπροσωπεύουν έναν από τους σημαντικότερους τομείς κοινωνικής πολιτικής της Ευρωπαϊκής Ένωσης. Η ανακοίνωση της Επιτροπής για την προσαρμογή στις αλλαγές της εργασίας και της κοινωνίας: μια νέα κοινοτική στρατηγική υγείας και ασφάλειας (2002-2006) [18] της 11ης Μαρτίου 2002 υπογραμμίζει το σημαντικό ρόλο που πρόκειται να διαδραματίσει ο Ευρωπαϊκός Οργανισμός για την Ασφάλεια και την Υγεία στην Εργασία, εφεξής «Οργανισμός», στις απαιτούμενες δραστηριότητες προώθησης, ευαισθητοποίησης και πρόληψης ώστε να επιτευχθούν οι στόχοι που καθορίζονται στο κείμενό της.

[18] COM(2002) 118 τελικό.

(3) Το ψήφισμα του Συμβουλίου της 3ης Ιουνίου 2002 σχετικά με την ανακοίνωση της Επιτροπής για την προσαρμογή στις αλλαγές της εργασίας και της κοινωνίας: μια νέα κοινοτική στρατηγική υγείας και ασφάλειας (2002-2006) [19] απαιτεί από τον Οργανισμό να διαδραματίσει πρωταγωνιστικό ρόλο στη συλλογή και τη διάδοση πληροφοριών σχετικά με τις βέλτιστες πρακτικές, την ευαισθητοποίηση και την πρόληψη κινδύνων. Το Συμβούλιο καλεί την Επιτροπή να ενθαρρύνει τη συνεργασία μεταξύ των κρατών μελών και των κοινωνικών εταίρων σε ευρωπαϊκό επίπεδο υπό την προοπτική της μελλοντικής διεύρυνσης μέσω του Οργανισμού και υποδέχεται ευνοϊκά την πρόθεση της Επιτροπής να του υποβάλει πρόταση για τη βελτίωση της λειτουργίας και των καθηκόντων του Οργανισμού σε συνέχεια της έκθεσης εξωτερικής αξιολόγησης και της γνώμης της συμβουλευτικής επιτροπής σχετικά με την εν λόγω έκθεση.

[19] ΕΕ C161 της 5.7.2002, σ. 1.

(4) Το ψήφισμα του Ευρωπαϊκού Κοινοβουλίου της 23ης Οκτωβρίου 2002 σχετικά με την ανακοίνωση της Επιτροπής για την προσαρμογή στις αλλαγές της εργασίας και της κοινωνίας: μια νέα κοινοτική στρατηγική υγείας και ασφάλειας (2002-2006) [20] υποστηρίζει επίσης τον ηγετικό ρόλο που δίδεται στον Οργανισμό ως του βασικού παράγοντα στις μη νομοθετικές δραστηριότητες όσον αφορά την υγεία και την ασφάλεια σε κοινοτικό επίπεδο και ελπίζει ότι το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας και ο Οργανισμός θα συνεχίσουν να βελτιώνουν τη συνεργασία τους στο πλαίσιο των αντίστοιχων ρόλων τους στον τομέα αυτό της πολιτικής.

[20] Ψήφισμα του ΕΚ που εγκρίθηκε στις 23 Οκτωβρίου 2002, A5-0310/2002 τελικό.

(5) Η γνώμη της Ευρωπαϊκής Οικονομικής και Κοινωνικής Επιτροπής της 17ης Ιουνίου 2002 σχετικά με την ανακοίνωση της Επιτροπής για μια νέα κοινοτική στρατηγική υγείας και ασφάλειας (2002-2006) [21] υπογραμμίζει το ρόλο του Οργανισμού για την αξιολόγηση των κινδύνων και την ανάγκη για τακτικές επαφές του Οργανισμού με το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας προκειμένου να αποφευχθούν οι επικαλύψεις και να τονωθεί ο κοινός προβληματισμός.

[21] Γνώμη της ΕΟΚΕ, SOC/102 της 17.7.2002.

(6) Η ανακοίνωση της Επιτροπής σχετικά με την αξιολόγηση του Οργανισμού [22], η οποία εκπονήθηκε σύμφωνα με το άρθρο 23 του κανονισμού (ΕΚ) αριθ. 2062/94 και βασίζεται σε εξωτερική αξιολόγηση που διενεργήθηκε το 2001 καθώς και στις συμβολές του διοικητικού συμβουλίου και της υπαγόμενης στην Επιτροπή συμβουλευτικής επιτροπής για την ασφάλεια και την υγεία στην εργασία, υπογραμμίζει την ανάγκη να τροποποιηθεί ο κανονισμός (ΕΚ) αριθ. 2062/94 προκειμένου να διατηρηθεί η αποδοτικότητα και η αποτελεσματικότητα του Οργανισμού και των διοικητικών δομών του.

[22] COM(2004)50 ελικό.

(7) Το Ευρωπαϊκό Κοινοβούλιο έχει ζητήσει από την Επιτροπή να επανεξετάσει τη σύνθεση και τους τρόπους λειτουργίας των ΔΣ των οργανισμών και να υποβάλει τις ενδεδειγμένες προτάσεις [23].

[23] ΕΚ A5-0079/2003 28.

(8) Τα διοικητικά συμβούλια του Οργανισμού, του Ευρωπαϊκού Κέντρου για την Ανάπτυξη της Επαγγελματικής Κατάρτισης και του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας υπέβαλαν στην Επιτροπή κοινή γνώμη σχετικά με τη μελλοντική διακυβέρνηση και λειτουργία τους.

(9) Η τριμερής διακυβέρνηση του Οργανισμού, του Ευρωπαϊκού Κέντρου για την Ανάπτυξη της Επαγγελματικής Κατάρτισης και του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας από εκπροσώπους των κυβερνήσεων, των οργανώσεων των εργοδοτών και των οργανώσεων των εργαζομένων είναι θεμελιώδους σημασίας για την επιτυχία των οργάνων αυτών.

(10) Η συμμετοχή των κοινωνικών εταίρων στη διακυβέρνηση αυτών των τριών κοινοτικών οργανισμών συνιστά μια ιδιομορφία, η οποία τους επιβάλλει να λειτουργούν σύμφωνα με κοινούς κανόνες.

(11) Η ύπαρξη, μέσα στο τριμερές διοικητικό συμβούλιο, των τριών ομάδων που προέρχονται από τις κυβερνήσεις, τους εργοδότες και τους εργαζόμενους, και ο διορισμός συντονιστή για τις ομάδες των εργοδοτών και των εργαζομένων αποδείχτηκαν καίριας σημασίας. Οι ρυθμίσεις αυτές πρέπει συνεπώς να επισημοποιηθούν αλλά και να επεκταθούν στην ομάδα των κυβερνήσεων. Σύμφωνα με τις γενικές κατευθύνσεις για την ανάπτυξη μελλοντικών κοινοτικών οργανισμών [24] και ειδικότερα με την ανάγκη για εκπροσώπηση των ενδιαφερομένων στα ΔΣ αυτών των οργανισμών αλλά και σύμφωνα με την αρχή που αποδέχτηκαν οι αρχηγοί κρατών και κυβερνήσεων για πιο δραστήρια συμμετοχή των κοινωνικών εταίρων στην ανάπτυξη της ατζέντας για την κοινωνική πολιτική, σε κάθε μέλος του ΔΣ (εκπρόσωποι των κυβερνήσεων, των εργοδοτών, των εργαζομένων, της Επιτροπής) πρέπει απαρεγκλίτως να αντιστοιχεί μία ψήφος.

[24] COM(2002)718 τελικό.

(12) Η διατήρηση της τριμερούς εκπροσώπησης από κάθε κράτος μέλος εξασφαλίζει τη συμμετοχή όλων των κύριων ενδιαφερόμενων μερών καθώς και τη συνεκτίμηση της πολυμορφίας των συμφερόντων και των προσεγγίσεων που χαρακτηρίζουν τα κοινωνικά θέματα.

(13) Είναι αναγκαίο να προβλεφθούν οι πρακτικές συνέπειες της επικείμενης διεύρυνσης της Ένωσης για τον Οργανισμό. Η σύνθεση και η λειτουργία του ΔΣ πρέπει να προσαρμοστούν έτσι ώστε να ληφθεί υπόψη η ένταξη των νέων κρατών μελών.

(14) Το προεδρείο, το οποίο αναφέρεται στον εσωτερικό κανονισμό του ΔΣ, πρέπει να ενισχυθεί για να εξασφαλιστεί η συνέχεια της λειτουργίας του Οργανισμού και η αποδοτικότητα στη λήψη των αποφάσεών του. Η σύνθεσή του πρέπει να συνεχίσει να αντικατοπτρίζει την τριμερή δομή του ΔΣ.

(15) Σύμφωνα με το άρθρο 3 της συνθήκης, η Κοινότητα επιδιώκει να εξαλειφθούν οι ανισότητες και να προαχθεί η ισότητα μεταξύ των ανδρών και των γυναικών σε όλες τις δραστηριότητές της. Είναι συνεπώς σκόπιμο να υπάρξει σχετική πρόβλεψη που θα ενθαρρύνει την ισόρροπη εκπροσώπηση των ανδρών και των γυναικών στη σύνθεση του ΔΣ.

(16) Ως εκ τούτου, ο κανονισμός (ΕΚ) αριθ. 2062/94 πρέπει να τροποποιηθεί αναλόγως.

(17) Η συνθήκη δεν προβλέπει για τη θέσπιση του παρόντος κανονισμού άλλες εξουσίες από αυτές που προβλέπονται στο άρθρο 308,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2062/94 τροποποιείται ως εξής:

(1) Το άρθρο 2 αντικαθίσταται από το ακόλουθο κείμενο:

«Άρθρο 2

Στόχος

Προκειμένου να προωθήσει την καλυτέρευση ιδίως του χώρου εργασίας για να προστατεύσει την ασφάλεια και την υγεία των εργαζομένων, όπως προβλέπει η συνθήκη και οι διαδοχικές κοινοτικές στρατηγικές και τα προγράμματα δράσης σχετικά με την υγεία και την ασφάλεια στο χώρο εργασίας, ο Οργανισμός έχει ως στόχο να παρέχει στους κοινοτικούς οργανισμούς, τα κράτη μέλη και τους ενδιαφερόμενους κύκλους όλες τις τεχνικές, επιστημονικές και οικονομικές πληροφορίες που είναι χρήσιμες στον τομέα της ασφάλειας και της υγείας στην εργασία.»

(2) Το άρθρο 3 τροποποιείται ως εξής:

(α) Η παράγραφος 1 τροποποιείται ως εξής:

(i) Τα στοιχεία α) και β) αντικαθίστανται από το ακόλουθο κείμενο:

«α) τη συλλογή, την ανάλυση και τη διάδοση τεχνικών, επιστημονικών και οικονομικών πληροφοριών στα κράτη μέλη για την ενημέρωση των κοινοτικών οργανισμών, των κρατών μελών και των ενδιαφερόμενων κύκλων· η συλλογή αυτή σκοπό έχει την καταγραφή των υφιστάμενων εθνικών προτεραιοτήτων και προγραμμάτων και την παροχή των αναγκαίων στοιχείων για τον καθορισμό των προτεραιοτήτων και τη θέσπιση των προγραμμάτων της Κοινότητας·

β) τη συλλογή και την ανάλυση τεχνικών, επιστημονικών και οικονομικών πληροφοριών σχετικά με την έρευνα για την ασφάλεια και την υγεία στην εργασία, καθώς και σχετικά με άλλες ερευνητικές δραστηριότητες που συνδέονται με την ασφάλεια και την υγεία στην εργασία και τη διάδοση των αποτελεσμάτων της έρευνας και των ερευνητικών δραστηριοτήτων·»·

(ii) Τα στοιχεία η) και θ) αντικαθίστανται από το ακόλουθο κείμενο:

«η) την παροχή τεχνικών, επιστημονικών και οικονομικών πληροφοριών για τις μεθόδους και τα μέσα για την υλοποίηση των προληπτικών δραστηριοτήτων, τον προσδιορισμό καλών πρακτικών και την προώθηση προληπτικών ενεργειών, με ιδιαίτερη έμφαση στα ειδικά προβλήματα των μικρομεσαίων επιχειρήσεων·

θ) τη συμβολή στην ανάπτυξη των κοινοτικών στρατηγικών και προγραμμάτων δράσης σχετικά με την προώθηση της ασφάλειας και της υγείας στην εργασία, με την επιφύλαξη των αρμοδιοτήτων της Επιτροπής·»·

(iii) Προστίθεται το ακόλουθο στοιχείο ι):

«ι) ο Οργανισμός εξασφαλίζει ότι οι διαδιδόμενες πληροφορίες είναι κατανοητές στους τελικούς χρήστες και συνεργάζεται στενά με τους εθνικούς εστιακούς πόλους που αναφέρονται στο άρθρο 4 παράγραφος 1 για να επιτύχει αυτό το στόχο.»

(β) Η παράγραφος 2 αντικαθίσταται από το ακόλουθο κείμενο:

«2. Ο Οργανισμός συνεργάζεται όσο το δυνατόν στενότερα με τα θεσμικά όργανα, τα ιδρύματα, τους ειδικευμένους φορείς και τα προγράμματα που υπάρχουν στην Κοινότητα, με στόχο την αποφυγή κάθε αλληλοεπικάλυψης. Ειδικότερα, ο Οργανισμός εξασφαλίζει κατάλληλη συνεργασία με το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας, με την επιφύλαξη των δικών του σκοπών.»

(3) Στο άρθρο 4 παράγραφος 2, το δεύτερο εδάφιο αντικαθίσταται από το ακόλουθο κείμενο:

«Οι αρμόδιες εθνικές αρχές ή ο φορέας που αυτές ορίζουν εξασφαλίζουν το συντονισμό ή/και τη διαβίβαση των πληροφοριών οι οποίες πρέπει να παρέχονται, σε εθνικό επίπεδο, στον Οργανισμό. Οι εθνικές αρχές λαμβάνουν υπόψη την άποψη των κοινωνικών εταίρων σε εθνικό επίπεδο, σύμφωνα με την εθνική νομοθεσία ή/και τις σχετικές πρακτικές.»

(4) Προστίθεται το ακόλουθο άρθρο 7Α (νέο):

«Άρθρο 7 Α (νέο)

Δομές διακυβέρνησης και διοίκησης

Ο Οργανισμός περιλαμβάνει:

α) διοικητικό συμβούλιο·

β) προεδρείο·

γ) διευθυντή.»

(5) Το άρθρο 8 αντικαθίσταται από το ακόλουθο κείμενο:

«Άρθρο 8

διοικητικό συμβούλιο

1. Το διοικητικό συμβούλιο αποτελείται από:

α) ένα μέλος που εκπροσωπεί την κυβέρνηση από κάθε κράτος μέλος·

β) ένα μέλος που εκπροσωπεί τις οργανώσεις των εργοδοτών από κάθε κράτος μέλος·

γ) ένα μέλος που εκπροσωπεί τις οργανώσεις των εργαζομένων από κάθε κράτος μέλος·

δ) τρία μέλη που εκπροσωπούν την Επιτροπή.

2. Τα μέλη που αναφέρονται στα στοιχεία α), β) και γ) της παραγράφου 1 διορίζονται από το Συμβούλιο μεταξύ των μελών και των αναπληρωματικών μελών της συμβουλευτικής επιτροπής για την ασφάλεια και την υγεία στο χώρο εργασίας, ύστερα από πρόταση των ομάδων συμφερόντων που εκπροσωπούν τις κυβερνήσεις των κρατών μελών και τις οργανώσεις των εργοδοτών και των εργαζομένων στην επιτροπή.

Το Συμβούλιο διορίζει, παράλληλα και υπό τους ιδίους όρους με το τακτικό μέλος, ένα αναπληρωματικό μέλος που συμμετέχει στις συνεδριάσεις του διοικητικού συμβουλίου μόνον εάν απουσιάζει το τακτικό μέλος.

Τα τακτικά και τα αναπληρωματικά μέλη που εκπροσωπούν την Επιτροπή διορίζονται από αυτή.

Κατά την υποβολή των καταλόγων των υποψηφίων, τα κράτη μέλη, οι οργανώσεις των εργοδοτών και οι οργανώσεις των εργαζομένων μεριμνούν ώστε να εξασφαλιστεί ότι η σύνθεση του διοικητικού συμβουλίου αντικατοπτρίζει ακριβοδίκαια τους ποικίλους σχετικούς κλάδους της οικονομίας και να εξασφαλιστεί η ισόρροπη εκπροσώπηση ανδρών και γυναικών.

Το Συμβούλιο δημοσιεύει τον κατάλογο των μελών του διοικητικού συμβουλίου στην Επίσημη Εφημερίδα της Ευρωπαϊκής Ένωσης.

3. Η διάρκεια της θητείας των μελών του διοικητικού συμβουλίου είναι τριετής. Η θητεία μπορεί να ανανεωθεί.

Μετά τη λήξη της θητείας τους ή σε περίπτωση παραίτησης, τα μέλη παραμένουν εν υπηρεσία έως ότου ανανεωθεί η θητεία τους ή αντικατασταθούν.

4. Μέσα στο διοικητικό συμβούλιο, οι εκπρόσωποι των κυβερνήσεων, των οργανώσεων των εργαζομένων και των οργανώσεων των εργοδοτών σχηματίζουν χωριστές ομάδες. Κάθε ομάδα ορίζει ένα συντονιστή. Οι συντονιστές της ομάδας των εργαζομένων και της ομάδας των εργοδοτών είναι εκπρόσωποι των αντίστοιχων οργανώσεών τους σε ευρωπαϊκό επίπεδο και παρίστανται στις συνεδριάσεις του διοικητικού συμβουλίου χωρίς δικαίωμα ψήφου.

Το διοικητικό συμβούλιο εκλέγει μεταξύ των τριών ομάδων που αναφέρονται ανωτέρω και της Επιτροπής, για διάρκεια ενός έτους που μπορεί να ανανεωθεί, τον πρόεδρό του και τρεις αντιπροέδρους.

5. Ο πρόεδρος συγκαλεί το διοικητικό συμβούλιο μία φορά ετησίως. Ο πρόεδρος συγκαλεί πρόσθετες συνεδριάσεις ύστερα από αίτημα τουλάχιστον του ενός τρίτου των μελών του διοικητικού συμβουλίου.

6. Οι αποφάσεις του διοικητικού συμβουλίου λαμβάνονται με απόλυτη πλειοψηφία των μελών του. Κάθε μέλος διαθέτει μία ψήφο.

7. Το διοικητικό συμβούλιο θεσπίζει τον εσωτερικό κανονισμό του, ο οποίος τίθεται σε ισχύ αφού εγκριθεί από το Συμβούλιο, ύστερα από γνώμη της Επιτροπής.

8. Το διοικητικό συμβούλιο συγκροτεί προεδρείο. Το προεδρείο απαρτίζεται από τον πρόεδρο και τους τρεις αντιπροέδρους του διοικητικού συμβουλίου, έναν συντονιστή από κάθε ομάδα που αναφέρεται στο πρώτο εδάφιο της παραγράφου 4 και έναν ακόμη εκπρόσωπο της Επιτροπής.

9. Με την επιφύλαξη των αρμοδιοτήτων του διευθυντή, όπως αναφέρονται στο άρθρο 11, το προεδρείο λαμβάνει, σύμφωνα με τα καθήκοντα που του μεταβιβάζει το διοικητικό συμβούλιο, όλα τα απαραίτητα μέτρα για τη χρηστή διοίκηση του Οργανισμού στα διαστήματα μεταξύ των συνεδριάσεων του διοικητικού συμβουλίου, εκτός από τα μέτρα που αναφέρονται στα άρθρα 10, 13, 14 και 15.

10. Το διοικητικό συμβούλιο ορίζει με απόφασή του το ετήσιο χρονοδιάγραμμα των συνεδριάσεων του προεδρείου. Ο πρόεδρος συγκαλεί πρόσθετες συνεδριάσεις του προεδρείου ύστερα από αίτημα των μελών του.

11. Οι αποφάσεις του προεδρείου λαμβάνονται συναινετικά. Σε περίπτωση που δεν είναι δυνατή η συναίνεση για τη λήψη απόφασης, το προεδρείο παραπέμπει το θέμα στο διοικητικό συμβούλιο για τη σχετική απόφαση.»

(6) Στο άρθρο 9 προστίθεται το ακόλουθο νέο εδάφιο:

«Ο πρόεδρος του διοικητικού συμβουλίου και ο διευθυντής του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας έχουν τη δυνατότητα να παρίστανται ως παρατηρητές στις συνεδριάσεις του διοικητικού συμβουλίου.»

(7) Στο άρθρο 10 παράγραφος 1, το πρώτο εδάφιο αντικαθίσταται από το ακόλουθο κείμενο:

«Το διοικητικό συμβούλιο εγκρίνει το ετήσιο και το τετραετές κυλιόμενο πρόγραμμα εργασίας του Οργανισμού βάσει σχεδίου που εκπονείται από το διευθυντή, ο οποίος αναφέρεται στο άρθρο 11, έπειτα από διαβούλευση με τις υπηρεσίες της Επιτροπής και με τη συμβουλευτική επιτροπή για την ασφάλεια και την υγεία στο χώρο εργασίας.»

(8) Στο άρθρο 11, η παράγραφος 2 αντικαθίσταται από το ακόλουθο κείμενο:

«2. Ο διευθυντής είναι ο νόμιμος εκπρόσωπος του Οργανισμού.

Είναι υπεύθυνος για τα ακόλουθα:

α) την ορθή εκπόνηση και εφαρμογή των αποφάσεων και των προγραμμάτων που εγκρίνει το διοικητικό συμβούλιο και το προεδρείο,

β) τη διοίκηση και την τρέχουσα διαχείριση του Οργανισμού,

γ) την εκπόνηση και τη δημοσίευση της έκθεσης που προβλέπεται στο άρθρο 10 παράγραφος 2,

δ) την εκτέλεση των προβλεπόμενων καθηκόντων,

ε) όλα τα θέματα που αφορούν το προσωπικό,

στ) την προετοιμασία των συνεδριάσεων του διοικητικού συμβουλίου και των συνεδριάσεων του προεδρείου.»

(9) Κάθε φορά που ο όρος «Administrative Board» εμφανίζεται στα άρθρα, αντικαθίσταται από τον όρο «Governing Board». Η παρούσα διόρθωση δεν αφορά το ελληνικό κείμενο.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος